Diari Oficial de la Generalitat Valenciana


Sumari del DOGV 7309, del 03-07-2014 (2014/6203)

ORDE 53/2014, 1 de juliol, de la Conselleria d'Educació, Cultura i Esport, per la qual es convoquen ajudes econòmiques destinades a l'escolarització en les escoles i centres d'Educació Infantil de primer cicle per al curs escolar 2014-2015.
------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7309

Data del DOGV
:   03-07-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/6203


Data del document
:   01-07-2014

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 53/2014, 1 de juliol, de la Conselleria d'Educació, Cultura i Esport, per la qual es convoquen ajudes econòmiques destinades a l'escolarització en les escoles i centres d'Educació Infantil de primer cicle per al curs escolar 2014-2015. [2014/6203]  
La Llei Orgànica 2/2006, de 3 de maig, d'Educació (BOE 106, 04.05.2006), modificada per la Llei Orgànica 8/2013, de 9 de desembre, per a la millora del sistema educatiu (BOE 295, 10.12.2013), definix l'Educació Infantil com una etapa educativa, de caràcter voluntari, que atén xiquets i xiquetes des del naixement fins als sis anys.  
  
Així mateix, establix que les administracions públiques promouran un increment progressiu de l'oferta de places públiques en el primer cicle de l'Educació Infantil i coordinaran les polítiques de cooperació entre si i les corporacions locals i entitats privades per a assegurar una oferta educativa en este cicle.  
En la mateixa línia marcada per la Llei Orgànica d'Educació, la Conselleria d'Educació, Cultura i Esport ha publicat en els últims anys convocatòries d'ajudes a l'escolarització de l'alumnat de zero a tres anys, per mitjà del finançament de les places escolars en els centres d'Educació Infantil de primer cicle, amb l'objectiu d'aconseguir un servici educatiu de qualitat que facilite la conciliació de la vida familiar i laboral i d'avançar en la compensació de les desigualtats, ja siga per raons geogràfiques o socioeconòmiques.  
Pels motius exposats, la Conselleria d'Educació, Cultura i Esport, dins de les disponibilitats pressupostàries de l'any 2014, convoca ajudes adreçades a l'alumnat escolaritzat en les escoles infantils de primer cicle de titularitat de corporacions locals i en els centres autoritzats d'Educació Infantil de primer cicle de titularitat privada per al curs escolar 2014-2015, per mitjà de la concessió de bons d'escolarització d'Educació Infantil de primer cicle.  
La convocatòria es realitza de conformitat amb el que establixen el Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Govern Valencià; la Llei 38/2003, de 17 de novembre, General de Subvencions, i el Reial Decret 887/2006, de 21 de juliol, pel qual s'aprova el Reglament General de Subvencions.  
Així mateix, esta orde s'ajusta al que disposa el Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic (DOCV 6376, 14.10.2010).  
Per tot això, en virtut de les facultats que em conferix l'article 47.3 del text refós de la Llei d'Hisenda Pública de la Generalitat Valenciana, vista la proposta del director general de Centres i Personal Docent de data 12 de juny de 2014, i de conformitat amb esta,  
  
  
ORDENE  
  
Primer  
La Conselleria d'Educació, Cultura i Esport, dins dels límits pressupostaris aprovats per a esta finalitat, convoca ajudes econòmiques a l'escolarització de l'alumnat de zero a tres anys, per mitjà del finançament parcial de les places escolars en les escoles i centres d'Educació Infantil de primer cicle, destinades a l'alumnat dels esmentats centres per al curs escolar 2014-2015.  
  
Segon  
1. Les esmentades ajudes es materialitzaran en bons d'escolarització d'Educació Infantil de primer cicle, que contribuiran al finançament parcial del cost de la plaça escolar.  
2. L'import global màxim que podrà assignar-se en concepte d'estes ajudes per esta convocatòria serà de 58.088.699,00 euros.  
Per als quatre primers mesos (setembre-desembre de l'any 2014) del curs escolar 2014-2015, l'import global màxim és de 51.167.974,00 euros. El pagament es realitzarà a càrrec de la línia de subvenció T5598000, capítol IV, de la secció, servici, centre gestor i programa 99.51.57.911.23 d'Ensenyança Primària, prevista en l'actual Llei de Pressupostos de la Generalitat Valenciana.  
Per als sis mesos següents (gener-juny de l'any 2015) del curs escolar 2014-2015, l'import màxim de les ajudes serà de 72.115.514,00 euros i quedaran condicionades a l'existència de crèdit pressupostari suficient i adequat per a atendre-les en la corresponent llei de pressupostos de la Generalitat per a l'exercici 2015, de conformitat amb l'article 29 del text refós de la Llei d'Hisenda Pública de la Generalitat Valenciana.  
3. L'esmentat import podrà ser incrementat com a conseqüència d'una generació, una ampliació o una incorporació de crèdit que no requerirà una nova convocatòria, de conformitat amb el que preveu l'article 58, apartat 2, lletra a, punt quart del Reglament de la Llei General de Subvencions. Així mateix, el mencionat import podrà ser minorat quan, en el marc de les polítiques d'estabilitat pressupostària i sostenibilitat financera, s'adopten mesures de no disponibilitat que afecten els crèdits de la línia de subvenció que el finança.  
  
Tercer  
Esta convocatòria, de conformitat amb l'article 3.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat adreçats a establir, concedir o modificar ajudes públiques (DOCV 5596, 11.09.2007), està exempta de notificació a la Comissió Europea perquè no hi és d'aplicació l'article 107, apartat 1, del Tractat de Funcionament de la Unió Europea, en la mesura que no afecta els intercanvis comercials entre els estats membres.  
  
  
Quart  
S'aproven les bases per les quals es regix esta convocatòria, incloses com a annex I d'esta orde.  
  
DISPOSICIÓ ADDICIONAL  
  
Única  
Es delega en el director general de Centres i Personal Docent la facultat de concedir o de denegar estes ajudes i se l'autoritza perquè dicte les resolucions necessàries per a l'execució d'esta orde. A més, se l'autoritza perquè dicte resolucions que complementen o modifiquen les resolucions anteriors en cas de necessitat, d'acord amb l'article 19, punt 4, de la Llei General de Subvencions, segons el qual «tota alteració de les condicions tingudes en compte per a la concessió de la subvenció, i en tot cas l'obtenció concurrent d'altres aportacions fora dels casos permesos en la norma reguladora, podran donar lloc a la modificació de la resolució de concessió, en els termes establits en la normativa reguladora de la subvenció».  
Així mateix, es delega en el director general de Centres i Personal Docent la resolució dels expedients de reintegrament que siguen pertinents i les resolucions de desistiment, i se l'autoritza per a l'ampliació dels terminis de presentació d'instàncies i justificacions, quan es considere aconsellable per al desplegament i l'execució d'esta orde, d'acord amb l'article 49 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE 285, 27.11.1992).  
  
DISPOSICIÓ FINAL  
  
Única  
Esta orde produirà efectes l'endemà de ser publicada en el Diari Oficial de la Comunitat Valenciana.  
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, contra esta orde, que posa fi a la via administrativa, els interessats podran recórrer potestativament en reposició o plantejar directament un recurs contenciós administratiu en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant de la consellera d'Educació, Cultura i Esport en el termini d'un mes a comptar de l'endemà de ser publicada.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicada o a partir de l'endemà de notificar-se la resolució expressa del recurs de reposició o de considerar-se presumptament desestimat.  
  
València. 1 de juliol de 2014  
  
La consellera d'Educació, Cultura i Esport,  
MARIA JOSÉ CATALÁ VERDET  
  
  
ANNEX I  
Bases de la convocatòria  
  
Primera. Objecte de la subvenció  
L'objecte d'esta subvenció és la prestació d'ajudes econòmiques a l'escolarització de l'alumnat de zero a tres anys, per mitjà del finançament parcial de les places escolars en les escoles i centres d'Educació Infantil de primer cicle de la Comunitat Valenciana, destinades a l'alumnat dels esmentats centres per al curs escolar 2014-2015.  
Estes ajudes es materialitzaran en bons d'escolarització d'Educació Infantil de primer cicle que contribuiran al finançament parcial del cost de la plaça escolar.  
El procediment de concessió serà de concurrència, d'acord amb l'article 22 de la Llei 38/2003, de 17 de novembre, General de Subvencions (BOE 276, 18.11. de novembre), i l'article 55 del Reglament General de Subvencions, aprovat pel Reial Decret 887/2006, de 21 de juliol (BOE 176, de 25 de juliol).  
  
Segona. Beneficiaris de les ajudes i requisits  
1. Els destinataris d'estes ajudes són els alumnes de zero a tres anys matriculats en les places escolars oferides per al curs 2014-2015 en escoles i centres d'Educació Infantil de primer cicle de la Comunitat Valenciana que complisquen els requisits i obligacions previstos en esta convocatòria.  
2. Els alumnes hauran de complir els requisits següents:  
a) Haver nascut o estar previst que nasquen abans del 31 de gener de 2015 (nasciturus).  
b) Estar matriculats, per al curs 2014-2015, en una escola municipal o centre d'Educació Infantil de primer cicle de la Comunitat Valenciana que complisca els requisits previstos en esta convocatòria.  
c) Aportar al centre, junt amb la sol·licitud d'ajuda, la documentació que s'exigix en estes bases reguladores.  
d) Justificar mensualment l'ajuda per mitjà de la presentació al centre del bo corresponent degudament firmat.  
3. Queda exclòs d'esta convocatòria l'alumnat matriculat en centres d'Educació Infantil de primer cicle de titularitat de fundacions laborals constituïdes per empreses privades o de titularitat de qualsevol altra institució pública o privada, quan es dediquen a l'atenció exclusiva de fills d'empleats o ocupen per a esta finalitat el 75 % de la seua capacitat.  
  
  
Tercera. Obligacions i requisits dels centres  
1. Perquè les places escolars del seu alumnat puguen ser finançades per esta convocatòria, les escoles i els centres d'Educació Infantil de primer cicle hauran de complir els requisits i obligacions previstos en estes bases reguladores i els que s'establixen a continuació:  
  
a) Disposar, el 31 de maig de 2014, d'unitats autoritzades d'Educació Infantil de primer cicle per al curs 2014-2015.  
No obstant això, les escoles infantils municipals que es troben en tràmit d'autorització i que disposen, en la data 31 de maig, de tots els informes preceptius, a excepció dels previstos en l'article 7.4 de la Llei 7/1985, de 2 d'abril, reguladora de les Bases de Règim Local, modificat per la Llei 27/2013, 27 de desembre, de racionalització i sostenibilitat de l'Administració local, podran participar en la convocatòria i hauran de disposar, abans que siga resolta, del corresponent conveni firmat.  
b) Les unitats subvencionades d'Educació Infantil han de posar-se en funcionament a l'inici del curs escolar, amb l'excepció d'aquelles en què tots els alumnes siguen nascituri, cas en què podran posar-se en funcionament en un data posterior a l'inici del curs escolar.  
c) Que l'activitat del centre complisca, com a mínim, el calendari i l'horari escolars.  
d) Que les unitats subvencionades d'Educació Infantil, primer cicle, no superen la ràtio màxima professor/alumne que establisca la normativa en vigor, excepte un increment de ràtio degudament autoritzat per la direcció territorial d'Educació, Cultura i Esport.  
e) No superar el següent cost màxim en concepte d'ensenyança:  
Unitats de fins a un any: 460 euros per alumne i mes  
Unitats d'un a dos anys: 350 euros per alumne i mes  
Unitats de dos a tres anys: 280 euros per alumne i mes  
Unitats de fins a dos anys: 460 euros per alumne i mes  
Unitats de fins a tres anys: 350 euros per alumne i mes  
Unitats d'un a tres anys: 350 euros per alumne i mes.  
f) Disposar, com a mínim, del nombre de professionals i amb la qualificació que determine la normativa en vigor.  
g) Tindre tot el personal donat d'alta en el règim de Seguretat Social que els corresponga, d'acord amb la normativa aplicable.  
  
h) Presentar emplenada correctament i en termini la documentació prevista en la base sèptima d'esta orde.  
i) Entregar als pares, tutors o representants legals de l'alumnat escolaritzat els talonaris de bons d'escolarització d'Educació Infantil de primer cicle perquè estos els tornen firmats al centre mensualment i servisquen com a justificant de l'ajuda rebuda.  
j) Descomptar de les factures que hagen de pagar els pares l'import dels bons per l'escolarització, en el moment en què el centre haja percebut la subvenció.  
k) Presentar la relació nominal del personal docent del curs davant de la Direcció General de Centres i Personal Docent, en els termes i terminis previstos en la base setze d'esta orde de convocatòria.  
l) Comunicar a la Direcció General de Centres i Personal Docent qualsevol modificació produïda en la relació nominal del personal docent regulada en la base setze, punt 4, d'esta orde.  
m) Presentar la documentació de justificació de la subvenció en els termes i terminis previstos en la base dèsset d'esta orde de convocatòria.  
  
n) Sotmetre's a les actuacions de comprovació que haja d'efectuar la Conselleria d'Educació, Cultura i Esport de la Generalitat, així com qualssevol altres de comprovació i control financer que puguen realitzar els òrgans de control competents, tant nacionals com comunitaris, i aportar tota la informació que siga requerida en l'exercici de les actuacions anteriors.  
o) Comunicar a la Direcció General de Centres i Personal Docent de la Conselleria d'Educació, Cultura i Esport l'obtenció d'altres subvencions, ajudes, ingressos o recursos que financen les activitats subvencionades.  
p) Acreditar estar al corrent de les seues obligacions tributàries i davant de la Seguretat Social en la sol·licitud del curs escolar i durant este.  
q) Conservar els documents justificatius de l'aplicació dels fons rebuts, incloent-hi els documents electrònics, mentres puguen ser objecte de les actuacions de comprovació i control.  
r) Incloure en el rètol i la publicitat del centre el fet d'estar subvencionat parcialment en este nivell educatiu per la Conselleria d'Educació, Cultura i Esport de la Generalitat.  
s) Reintegrar els fons percebuts en els supòsits previstos en la base díhuit d'esta convocatòria.  
t) Les empreses amb cinquanta o més treballadors hauran de complir la normativa d'integració laboral de persones amb discapacitat.  
u) No estar incurs en alguna de les circumstàncies previstes en l'article 13 de la Llei 38/2005, de 17 de novembre, General de Subvencions.  
2. Quan la gestió d'una escola infantil municipal siga indirecta, esta haurà de ser al 100 %, haurà de realitzar la tramitació de l'ajuda el concessionari que gestione eixa escola d'Educació Infantil de primer cicle durant el curs 2014-2015, i haurà de complir els requisits i obligacions establits en esta orde.  
3. L'incompliment de les anteriors obligacions donarà lloc a l'exigència de les responsabilitats o sancions que corresponguen, d'acord amb el títol IV de la Llei 38/2003, General de Subvencions.  
  
Quarta. Entitat col·laboradora  
De conformitat amb l'article 12 de la Llei 38/2003, General de Subvencions, per mitjà d'un procediment sotmés als principis de publicitat, concurrència, igualtat i no-discriminació, de conformitat amb la llei de contractes en vigor, la Conselleria d'Educació, Cultura i Esport contractarà amb una empresa, que actuarà com a entitat col·laboradora, els treballs necessaris per a la gestió de la convocatòria, en concret quant a l'emissió del bo d'escolarització d'Educació Infantil de primer cicle, distribució d'estos i justificació de la subvenció.  
  
L'entitat col·laboradora actuarà en nom i per compte de l'òrgan concedent amb caràcter general a tots els efectes relacionats amb la subvenció, i quedarà sotmesa al règim establit en els articles 13 i 15 de la Llei 38/2003, General de Subvencions.  
  
Quinta. Sol·licitud, documentació i terminis  
1. Podran sol·licitar les ajudes el pare, mare, tutor, tutora o representant legal dels alumnes de zero a tres anys matriculats, per al curs 2014-2015, en escoles i centres d'Educació Infantil de primer cicle de la Comunitat Valenciana. Estos hauran d'emplenar i presentar, en el centre on l'alumne estiga matriculat, el model de sol·licitud previst en l'annex II d'esta orde.  
2. Junt amb la sol·licitud hauran de presentar la documentació següent:  
a) Fotocòpia confrontada de la pàgina del llibre de família on conste inscrit l'alumne.  
b) Fotocòpia confrontada de la targeta SIP (sistema informació poblacional).  
No serà necessari remetre la fotocòpia del llibre de família i la targeta SIP dels alumnes que durant el curs 2013-2014 van ser beneficiaris de la subvenció.  
c) En cas de nasciturus, en la sol·licitud haurà de figurar la paraula «nasciturus» en el nom de l'alumne i els cognoms dels pares, i en lloc del llibre de família, s'aportarà un certificat mèdic acreditatiu de l'embaràs expedit pel metge col·legiat del centre públic de salut que correspon a la dona gestant, i si no és legalment possible esta opció, pel metge col·legiat de la mutualitat professional corresponent, en el qual faça constar l'estat, la setmana de gestació de la dona i la data aproximada de naixement. En este últim cas, s'hi adjuntarà una declaració responsable de la interessada en què indique la impossibilitat legal d'obtindre el certificat del metge del centre públic de salut i el motiu d'això.  
  
3. El termini per a presentar les sol·licituds per l'alumnat finalitzarà l'últim dia del termini per a l'emplenament i la presentació per via telemàtica del llistat dels alumnes matriculats pels centres a l'Administració, establit en la base sexta.  
  
Sexta. Emplenament del llistat d'alumnes matriculats i documentació  
1. El centre emplenarà i presentarà per via telemàtica a l'Administració el llistat d'alumnes matriculats, entre els dies 7 i 17 de juliol de 2014.  
A més, estos hauran de remetre a l'entitat col·laboradora una còpia del llistat d'alumnes enviat per via telemàtica a l'Administració, acompanyat de les sol·licituds d'ajuda dels alumnes, còpia del SIP, del llibre de família i, en el cas dels nacisturi, la documentació establida en la base quinta, punt 2.c.  
L'enviament haurà de realitzar-se d'acord amb el que es dispose en el manual d'ajuda disponible en la web ?www.cece.gva.es/bonoinfantil?.  
  
2. En cas que un alumne estiga inscrit en més d'un centre, la seua sol·licitud no serà atesa en cap d'estos fins que no siga resolta esta incidència.  
  
Sèptima. Tramitació de les dades i documentació que ha de presentar el centre  
1. Els representants dels centres emplenaran per via telemàtica la informació necessària per a la tramitació de l'ajuda entre el 18 i el 23 de juliol de 2014, per a la qual cosa utilitzaran els mitjans electrònics facilitats pels servidors d'informació de la Conselleria d'Educació, Cultura i Esport. Estos hauran de disposar de DNI digital o de firma electrònica de l'Autoritat de Certificació de la Comunitat Valenciana; no serà necessari presentar-la en paper en cap registre, d'acord amb la Resolució de 26 de juliol de 2004, de la Subsecretaria de la Conselleria de Cultura, Educació i Esport, per la qual s'autoritza l'entrada en funcionament de la Unitat Registral Telemàtica de la Conselleria de Cultura, Educació i Esport (DOCV 4810, 02.08.2004).  
La tramitació es realitzarà d'acord amb el que es dispose en el manual d'ajuda que estarà disponible en la pàgina web ?www.cece.gva.es/bonoinfantil?.  
2. Documentació que cal adjuntar  
2.1. Model de domiciliació bancària, que haurà d'anar acompanyat de l'escrit, segellat i firmat per l'entitat bancària, on apareguen el compte i el titular. El model de domiciliació bancària està disponible en la pàgina web ?www.cece.gva.es/subvencions- o en l'Orde 18/2011, de 17 de juny, de la Conselleria d'Economia, Hisenda i Ocupació, per la qual es regula la comprovació i el procediment de registre de comptes bancaris de les persones físiques i jurídiques que es relacionen econòmicament amb l'Administració de la Generalitat (DOCV 6548, 21.06.2011).  
  
Documentació que han de presentar només les corporacions locals:  
2.2. Certificat en què conste la partida pressupostària per al manteniment del centre que figure en els pressupostos de l'entitat local per a l'exercici corresponent.  
2.3. En cas que la gestió del centre es realitze a través d'organismes autònoms, empreses públiques o altres ens de dret públic de titularitat de l'entitat local, serà necessari aportar un certificat de la secretaria de la corporació local on s'acredite eixa titularitat.  
  
Documentació que han de presentar només institucions de titularitat privada:  
2.4. Documentació acreditativa de la capacitat del signatari per a realitzar el tràmit corresponent.  
2.5. Fotocòpia compulsada de la targeta d'identificació fiscal o del DNI, o l'autorització per a consultar-lo telemàticament.  
2.6. Certificació actualitzada de l'Administració de la Seguretat Social corresponent, acreditativa del fet que l'entitat es troba al corrent de les seues obligacions de Seguretat Social.  
2.7. Certificació actualitzada de la delegació corresponent de l'Agència Estatal de l'Administració Tributària acreditativa del fet que l'entitat es troba al corrent de les seues obligacions tributàries amb la Hisenda estatal.  
2.8. Certificació actualitzada de la Conselleria d'Hisenda i Administració Pública de la Generalitat, acreditativa del fet que l'entitat es troba al corrent de les seues obligacions tributàries amb la Hisenda autonòmica valenciana.  
3. Excepcionalment, hauran de presentar-se en paper en el Registre de la Conselleria d'Educació, Cultura i Esport, o a través de qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, els documents següents:  
  
3.1. En cas que el centre siga gestionat per un concessionari, serà necessari que este aporte la documentació actualitzada que acredite la relació jurídica de la corporació local amb l'entitat que explota el centre (contractes i plecs preparatoris d'esta), a més de la documentació que han de presentar els centres de titularitat privada.  
Els documents hauran de ser originals o fotocòpies compulsades.  
No serà necessari presentar la documentació a què es referixen els apartats 2.1, 2.3, 2.4, 2.5 i 3.1 d'esta base si les circumstàncies no han variat respecte a l'any anterior. En este cas, només ha de marcar-se, en cada un dels apartats previstos per a això, que ja es va entregar i no hi ha hagut cap canvi respecte a l'any anterior.  
Els certificats enumerats en els apartats 2.6, 2.7 i 2.8 no hauran de presentar-se si s'ha autoritzat l'Administració a obtindre'ls per via telemàtica en la sol·licitud. En cas que els titulars dels centres no hagen donat l'autorització, hauran d'aportar-se novament una vegada transcorreguts els sis mesos de validesa.  
4. En compliment de l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si després de la recepció de la instància i la documentació adjuntes s'observa que falten documents o dades essencials per a la resolució de l'expedient, la Direcció General de Centres i Personal Docent els reclamarà al centre i li concedirà un termini de 10 dies perquè puga esmenar la falta o aportar els documents preceptius.  
5. La Conselleria d'Educació, Cultura i Esport crearà una base de dades que haurà de reunir tots els requisits exigits per la normativa en vigor per a la protecció de dades de caràcter personal, especialment pel que fa al que establixen la Llei Orgànica 15/1999, de 13 de desembre, de Protecció de Dades de Caràcter Personal (BOE 298, 14.12.1999), i el Reial Decret 1720/2007, de 21 de desembre, pel qual s'aprova el Reglament de Desplegament de la llei.  
  
Octava. Nasciturus  
El nasciturus que en siga beneficiari no podrà ser substituït, llevat que els pares hagen renunciat a la incorporació de l'alumne al centre durant tot el curs.  
En el moment de la incorporació el centre haurà d'enviar a l'entitat col·laboradora, en el termini de 10 dies hàbils, una fotocòpia de la pàgina del llibre de família on aparega inscrit l'alumne, una fotocòpia de la targeta SIP i una declaració dels pares en què figure la data en què este inicia l'escolarització o el document de renúncia a la incorporació.  
  
Des d'eixe moment, les places escolars reservades als nascituri tindran el mateix tractament que la resta de places escolars subvencionades del centre.  
  
Novena. Comissió avaluadora  
1. L'examen i la valoració dels expedients presentats i la consegüent proposta de concessió i denegació de les ajudes corresponen a una comissió composta per:  
Presidenta: la subdirectora general de Centres Docents.  
Vocals:  
- La cap del Servici de Títols, Beques i Ajudes a l'Estudi de la Direcció General de Centres i Personal Docent, o un funcionari de l'esmentada Direcció General.  
- Un inspector d'Educació designat per la Inspecció General Educativa.  
- Un representant de la Federació de Municipis i Províncies de la Comunitat Valenciana.  
- Un representant de cada una de les organitzacions empresarials i de titulars de l'ensenyança privada més representatives de la Comunitat Valenciana.  
- Un representant de cada una de les confederacions de pares i mares d'alumnes que forme part de la mesa de pares.  
- Un funcionari de la Subdirecció General d'Ordenació.  
- Els caps de les seccions de Centres de les direccions territorials d'Educació, Cultura i Esport de les respectives províncies, o un funcionari designat per la direcció territorial corresponent.  
  
- La cap de la Secció d'Autoritzacions i Concerts de la Direcció General de Centres i Personal Docent, o un funcionari designat per la Direcció General de Centres i Personal Docent.  
  
- Un funcionari de la Conselleria d'Educació, Cultura i Esport, que farà les funcions de secretari de la comissió, amb veu però sense vot.  
  
En cas de vacant, absència, malaltia o qualsevol altra causa legal, el règim de suplències serà el següent:  
- El president i el secretari de la comissió seran substituïts per un altre funcionari de la Direcció General de Centres i Personal Docent.  
2. En allò que no preveu el punt anterior, la comissió s'ajustarà, pel que fa al funcionament, al que s'establix en el capítol II, títol II, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sobre els òrgans col·legiats.  
  
Deu. Criteris de valoració  
1. La comissió avaluadora efectuarà la valoració dels expedients presentats i farà la proposta corresponent tenint en compte les bases de la convocatòria, i utilitzarà com a criteri per a la concessió de les subvencions que el centre i els alumnes als quals es concedix el bo d'escolarització d'Educació Infantil de primer cicle complixen els requisits d'escolarització establits en esta orde de convocatòria.  
  
2. L'import del bo d'escolarització de primer cicle d'Educació Infantil serà el resultat de dividir el crèdit pressupostari disponible entre el nombre d'alumnes dels diferents trams d'edat i proporcionalment a la ràtio de les unitats (8-13-20).  
3. Per als centres que tinguen autoritzades unitats que comprenguen diverses edats, per a assignar l'import del bo d'escolarització s'aplicarà el criteri següent: a les unitats de fins a dos anys, el mateix import que als alumnes de les unitats de fins a un any, i a la resta s'assignarà el mateix import que als alumnes de les unitats d'un a dos anys.  
  
4. Quan una escola infantil tinga matriculats menys de catorze alumnes, a estos alumnes se'ls incrementarà el doble de l'import del bo d'escolarització d'Educació Infantil de primer cicle, sempre que en la localitat no hi haja un altre centre autoritzat per a impartir este nivell.  
  
5. Quan la plaça escolar estiga coberta per fills dels treballadors del centre que reben les ensenyances gratuïtament (becats), no seran finançats en esta convocatòria, però sí comptabilitzats dins de la ràtio màxima autoritzada de la unitat afectada.  
  
Onze. Resolució  
1. El Servici de Títols, Beques i Ajudes a l'Estudi, com a òrgan instructor del procediment, vistos l'expedient, l'informe de la Comissió Avaluadora i que no han de ser tinguts en compte uns altres fets ni altres al·legacions i proves que els ja adduïts per les persones interessades, de conformitat amb l'article 24, punt 4, de la Llei General de Subvencions, emetrà un informe de conformitat i elevarà la proposta sobre concessió de quantitats així com possibles exclusions per incompliment del que establixen les bases d'esta convocatòria, al director general de Centres i Personal Docent, qui resoldrà per delegació de la consellera d'Educació, Cultura i Esport.  
2. La resolució ha d'expressar, especificant per centre:  
- El nombre d'alumnes d'Educació Infantil de primer cicle per al curs 2014-2015, les places escolars dels quals seran finançades, per a cada tram d'edat.  
- L'import mensual i el total de la subvenció que corresponga al curs 2014-2015.  
La subvenció dels mesos de gener a juny del mencionat curs estarà condicionada a les disponibilitats pressupostàries de l'exercici 2015, de conformitat amb l'article 29 del text refós de la Llei d'Hisenda Pública de la Generalitat Valenciana.  
Així mateix, hi figuraran els no finançats i l'especificació dels motius de l'exclusió.  
  
Dotze. Emissió dels bons d'escolarització d'Educació Infantil de primer cicle  
Una vegada resolta la convocatòria, la Conselleria d'Educació, Cultura i Esport emetrà un talonari de deu bons d'escolarització d'Educació Infantil de primer cicle personalitzats per cada un dels alumnes subvencionats.  
  
Tretze. Facturació del servici d'ensenyança a les famílies  
1. A l'efecte de l'aplicació de la subvenció concedida per esta convocatòria, els centres han d'utilitzar en el procediment de facturació i cobrament de quotes a les famílies els conceptes d'ensenyança següents, sempre amb una determinació mensual:  
a) Cost de la plaça escolar per alumne del centre.  
b) Subvenció de la Conselleria d'Educació, Cultura i Esport per alumne.  
c) Quota màxima que han de pagar les famílies.  
d) Quota real cobrada a les famílies.  
L'import màxim que els centres podran cobrar als pares serà el resultat de restar la subvenció concedida per la Conselleria al cost de la plaça escolar fixat pel centre.  
Els centres estan obligats a fer efectiu el descompte dels bons des del moment que els siga abonada la subvenció per l'Administració.  
  
  
Catorze. Règim de pagament  
1. Els beneficiaris de les ajudes regulades en esta convocatòria les rebran per mitjà de la deducció del cost mensual del servici d'ensenyança, i la Generalitat les abonarà directament als centres on es troben matriculats els alumnes.  
2. Les propostes de pagament seran de caràcter mensual i es realitzaran dins del seu exercici pressupostari.  
3. Atesa l'excepció al règim general establida per a estes ajudes per l'article 34.2 de Llei 6/2013, de 26 de desembre, de Pressupostos de la Generalitat per a l'exercici 2014 (DOCV 7182, 30.12.2013), el règim de pagaments de la subvenció serà el següent:   
Una vegada resolta la convocatòria, es gravaran les propostes de pagament corresponents a l'anualitat 2014 (setembre-desembre).  
Després de la justificació prevista en la base 17.1, apartat 1, i publicada la resolució de regularització per bons no justificats prevista en l'apartat 2 de la mateixa base, es gravaran les propostes de pagament corresponents al període de gener a juny de 2015.  
  
Quinze. Emissió de nous bons d'escolarització per substitucions  
  
Després del termini indicat en la base sexta d'esta orde per a l'emplenament i la presentació del llistat d'alumnes matriculat, el nombre d'alumnes no podrà ser incrementat als efectes de subvenció. Només podran efectuar-se altes de nous alumnes en cas que es produïsquen baixes dels existents i en el mateix nombre i tram d'edat. Per a això, el centre haurà de comunicar a l'entitat col·laboradora la substitució perquè esta emeta els bons d'escolarització d'Educació Infantil de primer cicle personalitzats amb els noms dels nous alumnes i anul·le els anteriors; per a això haurà d'aportar la sol·licitud de l'ajuda i una fotocòpia confrontada del llibre de família i de la targeta SIP del nou alumne.  
  
Les baixes de l'alumnat han de ser comunicades a l'entitat col·laboradora, com a màxim, en els deu primers dies de cada mes.  
En cas que algun centre tinga una resolució de la direcció territorial d'Educació, Cultura i Esport d'increment de ràtio, els alumnes mencionats en eixa resolució no tindran subvenció; no obstant això, el centre els facturarà el mateix import que als altres alumnes subvencionats, ja que no incrementen el gasto.  
  
Setze. Aportació de la relació nominal del personal docent  
1. El termini per a l'emplenament i la presentació de la relació nominal del personal docent per via telemàtica és del dia 23 al 29 de setembre de 2014.  
2. Esta relació nominal s'emplenarà utilitzant els mitjans electrònics facilitats pels servidors d'informació de la Conselleria d'Educació, Cultura i Esport, d'acord amb la Resolució de 26 de juliol de 2004, de la Subsecretaria de la Conselleria de Cultura, Educació i Esport, per la qual s'autoritza l'entrada en funcionament de la Unitat Registral Telemàtica de la Conselleria de Cultura, Educació i Esport (DOCV 4810, 02.07.2004).  
La tramitació es realitzarà d'acord amb el que es dispose en el manual d'ajuda que estarà disponible en la pàgina web ?www.cece.gva.es/bonoinfantil?.  
3. Documentació que cal presentar junt amb el model per a la presentació de dades  
a) Relació nominal del personal docent.  
b) Informe de treballadors en alta (ITA) actualitzat i, si és el cas, els rebuts de pagament del Règim Especial de Treballadors Autònoms.  
c) Titulació acadèmica del personal docent que no s'haja aportat en cursos anteriors.  
4. El centre haurà de comunicar a la Direcció General de Centres i Personal Docent qualsevol modificació produïda en la plantilla de personal docent durant tot el curs escolar; esta comunicació haurà d'emplenar-se i presentar-se, utilitzant els mitjans electrònics, en el termini de 10 dies hàbils i adjuntar a la comunicació una còpia de la titulació del nou personal i l'informe de treballadors en alta (ITA) actualitzat i, si és el cas, els rebuts de pagament del Règim Especial de Treballadors Autònoms.  
La tramitació es realitzarà d'acord amb el que es dispose en el manual d'ajuda que estarà disponible en la pàgina web ?www.cece.gva.es/bonoinfantil?.  
  
Dèsset. Justificació  
1. Els centres hauran de presentar a l'entitat col·laboradora la justificació de la subvenció del bo d'escolarització d'Educació Infantil de primer cicle, per mitjà de la remissió dels bons d'escolarització firmats pels pares i acompanyats del model que els facilitarà l'entitat col·laboradora, en els períodes següents:  
- Entre el 3 i el 15 de desembre de 2014, per a justificar la subvenció del setembre al desembre de 2014.  
- Entre el 2 i el 12 de juny de 2015, per a justificar la subvenció de gener al juny de 2015.  
2. En cas que el nombre dels bons justificats pel centre del període del setembre al desembre siga inferior als subvencionats en la resolució d'adjudicació, la Direcció General de Centres i Personal Docent regularitzarà la diferència, i este import es disminuirà en les propostes de pagament dels següents mesos. Esta resolució de regularització serà publicada en el Diari Oficial de la Comunitat Valenciana.  
  
Els bons no justificats del període del gener al juny hauran de ser reintegrats a la Generalitat d'acord amb el procediment de la base díhuit, o, si és el cas, es podrà dictar una resolució de minoració per a descomptar de les últimes propostes de pagament del curs 2014-2015 les quantitats no justificades en el període del gener al juny.  
3. La falta de justificació és una infracció greu segons l'article 57 de la Llei 38/2003, General de Subvencions, de conformitat amb l'article 62 de la mateixa norma, que serà sancionada amb multa pecuniària i la pèrdua del dret a participar en la convocatòria d'estes ajudes durant un termini de fins a tres anys i la possibilitat d'obtindre subvencions, ajudes públiques i avals de l'Administració o altres ens públics. Esta multa serà independent de l'obligació de reintegrament de la subvenció si tota esta o una part s'ha anticipat, de conformitat amb el que preceptua l'article 59 de l'esmentada Llei General de Subvencions.  
  
  
Díhuit. Causes de reintegrament  
1. De conformitat amb l'article 37 de la Llei General de Subvencions, serà procedent el reintegrament per part del centre receptor de les quantitats percebudes i l'exigència de l'interés de demora, des del moment del pagament de la subvenció fins a la data en què s'acorde el reintegrament, en els casos següents:  
a) Obtenció de la subvenció falsejant les condicions requerides per a això o ocultant aquelles que haurien impedit obtindre-la.  
b) Incompliment total o parcial de l'objecte de l'activitat.  
c) Incompliment de l'obligació de justificació o la justificació insuficient en el termini assenyalat en la base dèsset d'esta orde, en els termes establits en l'article 30 de la Llei General de Subvencions.  
  
d) Incompliment de l'obligació d'adoptar les mesures de difusió contingudes en l'apartat q de la base tercera d'esta orde de convocatòria.  
  
e) Resistència, excusa, obstrucció o negativa a les actuacions de comprovació i control financer previstes en l'article 14 de la Llei General de Subvencions, així com l'incompliment de les obligacions comptables, registrals o de conservació de documents quan d'això se'n derive la impossibilitat de verificar l'ús donat als fons percebuts, el compliment de l'objectiu, la realitat i la regularitat de les activitats subvencionades o la concurrència de subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals.  
f) Incompliment de qualsevol de les condicions i obligacions imposades als beneficiaris amb motiu de la concessió de la subvenció, assenyalades en la base segona d'esta orde de convocatòria.  
g) En els altres supòsits previstos en la normativa reguladora d'esta subvenció.  
2. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per part d'altres administracions o ens públics o privats la suma de les quals supere el cost de l'activitat subvencionable, donaran lloc a la modificació de la resolució de concessió.  
  
3. El reintegrament s'efectuarà per mitjà d'una transferència bancària o d'un xec nominatiu a favor de la Conselleria d'Hisenda i Administració Pública de la Generalitat per l'import resultant de les quantitats sobrants per qualsevol de les causes enumerades en esta base. La còpia de la transferència bancària o del xec nominatiu haurà de ser remesa a la Direcció General de Centres i Personal Docent perquè en tinga coneixement i es puga tramitar, respectivament.  
El procediment de reintegrament de les quantitats indegudament percebudes l'iniciarà la Direcció General de Centres i Personal Docent, la qual notificarà a la persona interessada l'import de la subvenció que ha de ser reintegrat a la Generalitat, l'obligació que ha sigut incomplida pel centre i la motivació que justifica el reintegrament. Este procediment ha de garantir la preceptiva audiència a la persona interessada abans de l'elaboració de la resolució definitiva.  
La resolució definitiva serà notificada a la persona interessada i tindrà naturalesa de liquidació definitiva a l'efecte del còmput del cobrament del deute en període voluntari de recaptació.  
  
Dènou. Inspecció Educativa  
La Inspecció Educativa vigilarà al llarg de tot el curs 2014-2015 el grau de compliment de les obligacions de la base tercera de l'orde de convocatòria per part de les escoles i centres. Si en algun moment es detecta qualsevol incompliment d'estes obligacions al llarg d'este període, la Inspecció d'Educació haurà de comunicar-ho immediatament a la Direcció General de Centres i Personal Docent per tal que esta inicie les actuacions que corresponguen.